Резиме
[bookmark: _GoBack]	Концепт „физичке писмености“ (ФП) званично је представила Margaret Whitehead 2001. године, а као основне мотиве за развој овог концепта навела је све већи постотак физички неактивне деце и одраслих, те давање превелике пажње искључиво физичким компонентама појединца (Whitehead, 2010). Уместо тога, ФП је представљена као холистички концепт који је усмерен на развој целе личности, где су ум и тело као једно, а главни циљ ФП је физичка активност и промовисање важности бављења физичком активношћу током живота (Whitehead, 2010). Потребно је указати да ФП обухвата не само моторичке вештине и способности, већ и мотивацију, знање, разумевање и ставове неопходне за бављење физичком активношћу током целог живота, што се може закључити и из најприхваћеније дефиниције ФП, која гласи: „Физичка писменост се може описати као мотивација, самопоуздање, физичке компетенције, знање и разумевање да се вреднује и доживотно бави физичком активношћу“ (Whitehead, 2013).
ФП као концепт је последњих година привукла пажњу научне заједнице али и практичара из области физичке културе, а посебно се истиче њен потенцијал за подстицање физичке активности деце и младих (Silverman & Mercier, 2015; Allan, Turnnidge & Côté, 2017). У том смеру, предмет физичко васпитање је идентификован као једно од најприкладнијих окружења за развој ФП код деце и младих, а посебно је наглашена важност наставника физичког васпитања у циљу развоја и промовисања ФП у школском окружењу (Whitehead, 2013).
С обзиром да се ради о новијем концепту, одређени радови указују да постоји конфузија код наставника физичког васпитања о томе како они схватају концепт ФП и како треба да га имплементирају у наставни процес (Stoddart & Humbert, 2017), те углавном не могу адекватно да концептуализују ФП (Robinson, Randall & Barrett, 2018). Појашњавање концепата ФП и пружање јасних смерница и информација наставницима, омогућиће њихово квалитетније деловање. У том смеру, циљ овог рада је да пружи свеобухватан преглед концепта ФП, са фокусом на дефинисање и процену ФП у оквиру образовних система у свету, односно у оквиру наставе физичког васпитања. 
У овом раду, јасно је представљена дефиниција ФП, с обзиром да постоје различита схватања и различити приступи у тумачењу концепта. Поред тога, представљени су различити модели ФП који јасно упућују на одређене компоненте које су према тим моделима важне да би појединац био физички писмен. Такође, анализирани су и постојећи инструменти за процену ФП, као и различити приступи процени ФП, те су идентификоване њихове предности и недостаци. 

